જો પાર્લરમાં બ્યુટિશ્યનોને ઘીની અવેજી ન મળતી હોય તો વિચારવું રહ્યું કે હેર અને સ્કિન- કૅર માટે ઘીમાં કેટલા કુદરતી ગુણો હશે. છેલ્લાં વીસ વર્ષનાં અનુભવી આયુર્વેદ ડૉક્ટર નમ્રતા પવાર ઘીના આંતિરક અને બાહ્ય ગુણો વિશે જણાવતાં કહે છે, ‘ઘી પિત્ત પ્રકૃતિના શરીર માટે બહુ જ ગુણવર્ધક છે. ઘી ખાઈને અને લગાવીને પણ સુંદરતામાં વધારો કરી શકાય છે. ગરમીની ઋતુમાં દરરોજ એક ચમચી ઘી ખાવાથી ડિહાઇડ્રેશન ઓછું થશે અને ત્વચાની ચમક બરકરાર રહેશે. ગરમીની ઋતુમાં ત્વચાને ગોરી બનાવે છે. આયુર્વેદ કહે છે કે ઘી શરીરની અંદર યોગ્ય માત્રામાં જાય તો ત્વચા પર પિમ્પલની સમસ્યા થતી નથી. જોકે ઘીને લગાવી પણ શકાય છે.’